BASES REGULADORAS DA CONVOCATORIA DE SUBVENCIÓNS DIRIXIDAS AOS CONCELLOS DE MENOS DE 20.000 HABITANTES DA PROVINCIA DE PONTEVEDRA PARA O FOMENTO DA IGUALDADE DE OPORTUNIDADES E A PREVENCIÓN DA VIOLENCIA DE XÉNERO PARA O ANO 2019
ADMINISTRACIÓN LOCAL — Provincial — Deputación Provincial (Subvencións e axudas, 13/02/2019)

A consecución da igualdade real e efectiva entre as mulleres e os homes en todos os ámbitos da vida social, política, económica e cultural e a loita contra a violencia de xénero constitúen unha das principais liñas estratéxicas de actuación da Deputación de Pontevedra, que se impulsan a través do Servizo de Igualdade. Para levar a cabo estas liñas de acción desde a institución provincial considérase que é necesaria a colaboración estreita cos concellos, por ser o nivel máis próximo á cidadanía e polo coñecemento que estes teñen da súa poboación, co fin de promover e realizar actuacións para conseguir unha sociedade máis xusta e igualitaria. O artigo 36 da Lei 7/1985, de 2 de abril, reguladora das bases do réxime local, establece como competencia propia das deputacións a asistencia e a cooperación xurídica, económica e técnica aos concellos, especialmente aos de menor capacidade económica e de xestión, co fin de asegurar a prestación integral e adecuada dos servizos de competencia municipal. A Deputación convoca esta liña de subvencións públicas en réxime de concorrencia competitiva en virtude do artigo 9.2 da Constitución española, que recolle que os poderes públicos teñen a obriga de promover as condicións para que a liberdade e a igualdade das persoas sexan reais e efectivas, e de conformidade coa Lei orgánica 3/2007, de 22 de marzo, para a igualdade efectiva de mulleres e homes, que se constitúe como o marco xurídico e legal da igualdade de xénero para todo o Estado español; a Lei orgánica 1/2004, de 28 de decembro, de medidas de protección integral contra a violencia de xénero, na que se recolle que os poderes públicos, no marco das súas competencias, incorporarán medidas tendentes a acadar a igualdade efectiva e impulsarán campañas de información e sensibilización específicas co fin de previr a violencia machista; o Decreto lexislativo 2/2015, de 12 de febreiro, polo que se aproba o Texto refundido das disposicións legais da Comunidade Autónoma de Galicia en materia de igualdade; e a Lei 13/2008, de 3 de decembro, de servizos sociais de Galicia. Estas subvencións rexeranse igualmente polo disposto na Lei 38/2003, de 17 de novembro, xeral de subvencións (LXS); na Lei 9/2007, de 13 de xuño, de subvencións de Galicia (LSG); e na Lei 39/2015, de 1 de outubro, do procedemento administrativo común das administracións públicas (LPACAP). Estas bases teñen por obxecto regular o procedemento de concesión, execución e xustificación das subvencións dirixidas aos concellos de menos de 20.000 habitantes da provincia de Pontevedra que desenvolvan proxectos, programas e actividades para a igualdade entre mulleres e homes e para a loita contra a violencia machista durante o ano 2019. Poderán concorrer a esta convocatoria os concellos da provincia de Pontevedra de menos de 20.000 habitantes. Para poder acceder ás subvencións as entidades deberán, na data en que finalice o prazo de presentación de solicitudes, cumprir as condicións e os requisitos establecidos nestas bases e na normativa xeral de subvencións. Deberán estar ao corrente das obrigas tributarias coa Axencia Estatal de Administración Tributaria, coa Axencia Tributaria de Galicia, coa Seguridade Social e co organismo provincial; e non estar incursas en ningún dos supostos de incapacidade ou incompatibilidade para a percepción de axudas ou subvencións públicas nin incorrer en ningún dos casos de prohibición para percibir subvencións recollidos na lei. As accións deberán realizarse durante o ano 2019 e ter rematado o 31 de decembro dese mesmo ano. Poderán presentarse para o seu financiamento, con carácter xeral, os seguintes proxectos, programas e actividades: 1.—Proxectos e actividades de sensibilización, formación e prevención da violencia machista 2.—Proxectos e iniciativas xurdidas dos acordos das mesas locais de coordinación interinstitucional contra a violencia de xénero 3.—Proxectos para a mellora da atención integral ás vítimas de violencia de xénero, ás súas fillas e fillos e ás persoas dependentes ao seu cargo 4.—Programas e actuacións destinadas a mulleres en situación de especial vulnerabilidade e con singulares dificultades 5.—Proxectos encamiñados a mellorar a formación e a orientación para o emprendemento e a inserción laboral das mulleres 6.—Accións e actividades encamiñadas á elaboración do plan municipal de igualdade, así como as orientadas á súa difusión e avaliación 7.—Accións dirixidas a crear redes e servizos de apoio que favorezan a corresponsabilidade e a conciliación da vida persoal, familiar e profesional 8.—Accións e actividades de prevención e sensibilización no eido educativo dirixidas ao alumnado, ao profesorado e ás familias co fin de dotalos de estratexias educativas para o fomento da igualdade de trato e oportunidades 9.—Campañas de difusión e sensibilización da cidadanía en materia de igualdade A contía prevista para esta convocatoria de subvencións, con cargo á aplicación 19/250.2315.462.01 do Orzamento xeral da Deputación para o ano 2019, ascende a douscentos vinte mil (220.000,00) euros, que representa o máximo de obrigas que se poden adquirir con cargo a esta convocatoria mentres non se amplíe o crédito da aplicación. A subvención concedida a cada entidade non poderá superar a contía de seis mil (6.000,00) euros. As subvencións ás que se refire esta convocatoria son compatibles coa percepción doutras subvencións, axudas ou ingresos para a mesma finalidade procedentes de calquera outra Administración, pero en ningún caso o conxunto das axudas recibidas poderá superar o 100 % do custo da actividade ou do proxecto subvencionado. As actuacións que sexan subvencionadas nesta convocatoria non poderán obter outra subvención nin serán compatibles con outras concedidas por outros servizos do organismo provincial para a mesma finalidade no exercicio 2019. Quedan excluídas desta convocatoria, e polo tanto non serán obxecto de subvención, as seguintes actuacións: As solicitudes presentaranse obrigatoriamente por vía electrónica a través do formulario normalizado dispoñible na sede electrónica da Deputación de Pontevedra (https://sede.depo. gal), de acordo co establecido nos artigos 14.2 e 16 da LPACAP. En caso de presentar a solicitude de forma presencial, requiriráselle que a emende mediante a presentación electrónica. Para estes efectos, considerarase como data de presentación da solicitude aquela na que se realizara a emenda. Para a presentación das solicitudes a sede electrónica da Deputación de Pontevedra admite os certificados electrónicos do sistema Cl@ve, que contempla a utilización de sistemas de identificación baseados en claves concertadas (sistemas de usuario e contrasinal) e certificados electrónicos (incluído o DNIe). Cada entidade poderá presentar unha única solicitude ao abeiro desta convocatoria. O prazo de presentación de solicitudes será dun mes, contado a partido do día seguinte ao da publicación da convocatoria no Boletín Oficial da Provincia de Pontevedra (BOPPO). Para a tramitación deste procedemento consultaranse automaticamente os datos incluídos nos documentos elaborados polas administracións públicas e que se detallan a continuación: En caso de que as persoas interesadas se opoñan ás devanditas consultas deberán indicalo no cadro correspondente habilitado no formulario de inicio e achegar os documentos correspondentes. No suposto de imposibilidade material de obter o documento o órgano competente poderá requirirlle á persoa interesada a súa presentación ou, no seu defecto, a acreditación por outros medios dos requisitos aos que se refire o documento, con anterioridade á formulación da proposta de resolución. Os concellos interesados deberán achegar coa solicitude a seguinte documentación: Todos os trámites administrativos que as persoas interesadas deban realizar durante a tramitación deste procedemento deberán ser realizados electronicamente a través do modelo “instancia xenérica”, dispoñible en https://sede.depo. gal. Se a solicitude non reúne os datos esixidos na convocatoria ou calquera dos previstos no artigo 66 da LPACAP requiriráselle á persoa interesada, de conformidade co establecido no artigo 68 desta, que nun prazo de 10 días hábiles emende as faltas ou presente os documentos preceptivos, indicándolle que, no caso de non facelo, se terá por desistida a súa solicitude, que se arquivará sen máis trámites. As notificacións de resolucións e actos administrativos practicaranse só por medios electrónicos, nos termos previstos na normativa reguladora do procedemento administrativo común. As notificacións practicaranse a través de Carpeta Ciudadana e de Dirección Electrónica Habilitada única. Ambos sistemas son accesibles desde https://sede.depo. gal. As notificacións entenderanse practicadas no momento no que se produza o acceso ao seu contido, entendéndose rexeitada cando transcorresen dez días naturais desde a posta á disposición da notificación sen que se acceda ao seu contido. O sistema remitiralle ás persoas interesadas avisos da posta á disposición das notificacións á conta de correo electrónico indicada na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida. Se o envío da notificación electrónica non fose posible por problemas técnicos, a Deputación de Pontevedra practicará a notificación polos medios previstos na normativa reguladora do procedemento administrativo común. A instrución do procedemento de concesión de subvencións correspóndelle á xefa do Servizo de Igualdade, que realizará de oficio cantas actuacións estime necesarias para a determinación, o coñecemento e a comprobación dos datos, en virtude dos cales se debe formular a proposta de resolución, de conformidade co previsto no artigo 24 da LXS. A xefa do Servizo poderá solicitar canta información ou documentación adicional estime necesaria para unha mellor valoración das solicitudes e a súa resolución, así como a asistencia doutros servizos da Deputación para os efectos do tratamento mecanizado da información. Tamén realizará un informe-proposta no que recollerá a valoración das solicitudes segundo os criterios de concesión, explicando o sistema de valoración seguido, a relación das entidades solicitantes para as que se propón a concesión da subvención coa súa contía e, no caso das excluídas, o motivo dese feito. Para o cálculo da contía da subvención empregarase un programa informático que terá en conta a dispoñibilidade orzamentaria e os criterios de valoración previstos na convocatoria. Achégase o informe sobre o algoritmo de cálculo empregado. Unha comisión de valoración estudará e avaliará o informe-proposta, fiscalizado polo Servizo de Intervención, ademais de solicitar cantos informes estime necesarios; e emitirá unha proposta na que lle suxerirá motivadamente ao órgano competente a concesión ou desestimación das solicitudes tramitadas. A comisión de valoración é un órgano colexiado composto por: A valoración e o baremo das solicitudes presentadas e admitidas a trámite realizaranse en réxime de concorrencia competitiva. Cada proxecto poderá ser valorado cun máximo de 100 puntos segundo os seguintes criterios e as valoracións correspondentes: 1.—Calidade e contido técnicos da proposta, ata un máximo de 45 puntos a) Claridade na descrición do proxecto, formulación de obxectivos e concordancia coas actividades, ata un máximo de 20 puntos b) Metodoloxía que se vai empregar na realización e indicadores de avaliación, ata un máximo de 10 puntos c) Carácter innovador do proxecto, ata un máximo de 10 puntos d) Utilización dunha linguaxe e unha imaxe non sexistas, 5 puntos 2.—Incidencia social do proxecto, programa ou actividades, ata un máximo de 30 puntos a) Número de persoas beneficiarias, ata un máximo de 7 puntos b) Poboación total do municipio, segundo as cifras oficiais recollidas polo Instituto Galego de Estatística, ata un máximo de 8 puntos c) Traballo en rede con outras entidades ou institucións, 2 puntos por entidade ou institución, ata un máximo de 10 puntos d) Temporalización das actividades que se van realizar, ata un máximo de 5 puntos 3.—Recursos, capacidade de xestión e compromiso do concello coa igualdade, ata un máximo de 25 puntos a) Esforzo económico do concello solicitante no autofinanciamento do proxecto, ata un máximo de 10 puntos b) Porcentaxe do orzamento municipal total vixente dedicado á igualdade e á loita contra a violencia machista, ata un máximo de 5 puntos c) Por ter un plan municipal de igualdade aprobado e en vigor, 5 puntos d) Por ter Mesa Local de Coordinación Interinstitucional contra a Violencia de Xénero constituída e operativa, 5 puntos As propostas de concesión de subvencións someteranse á aprobación da Xunta de Goberno, como órgano competente. A resolución do procedemento notificaráselles ás entidades interesadas conforme o previsto no artigo 40 da LPACAP e nestas bases. Unha vez transcorridos seis meses a partir do día seguinte ao de finalización do prazo de presentación de solicitudes sen que se lles notifique a resolución lexítima ás entidades interesadas, a solicitude de subvención considerarase desestimada por silencio administrativo. Segundo establece o artigo 64 do Regulamento da LXS (R. d. 887/2006, de 21 de xullo), unha vez notificada a resolución de concesión, despois da solicitude razoada e sempre que se manteña a finalidade da subvención, a entidade beneficiaria poderá solicitar a modificación do seu contido, que se poderá autorizar cando non se danen dereitos de terceiros nin se modifique a puntuación da fase de concesión. Esta solicitude de modificación deberá presentarse no prazo dun mes desde a notificación da concesión e será resolta pola Xunta de Goberno logo da proposta da comisión avaliadora, que deberá ter en conta as seguintes circunstancias: Só se permitirá un cambio de aplicación ou modificación da subvención concedida, que deberá estar suficientemente motivado e formularse con carácter inmediato á aparición das circunstancias que o xustifiquen, en todo caso, con anterioridade ao momento en que finalice o prazo de execución do proxecto ou das actividades subvencionadas. Este cambio deberá realizarse durante o ano 2018, segundo recolle o artigo 64.2 do Regulamento da LXS (R. d. 887/2006, de 21 de xullo). Unha vez notificada a aprobación das axudas concedidas e realizada a actividade, as entidades beneficiarias terán como prazo para xustificalas ata o 28 de febreiro de 2020, inclusive.1.—De se produciren circunstancias imprevistas que lles impidan ás entidades beneficiarias xustificar en prazo os proxectos, programas ou actividades estas poderán solicitar unha prórroga antes do remate do prazo de xustificación da subvención (artigo 32 da LPACAP) O órgano concedente poderá outorgar unha ampliación do prazo de xustificación que non exceda a metade deste, sempre que con iso non se prexudiquen dereitos de terceiros (artigo 70 do Regulamento da LXS) 2.—Os gastos xustificados deberán axustarse aos conceptos establecidos no orzamento inicial, sen aboar máis que o importe xustificado co límite da subvención concedida 3.—Para cobrar a axuda concedida os concellos deberán estar ao corrente das súas obrigas tributarias coa Axencia Estatal de Administración Tributaria, a Axencia Tributaria de Galicia, a Seguridade Social e a Deputación, situación esta última que determinará de oficio a propia institución provincial Para percibir a subvención as entidades deberán presentar a seguinte documentación, obrigatoriamente por medios electrónicos a través do modelo “instancia xenérica”, dispoñible en https://sede.depo. gal: a.—Facturas ou documentos análogos con valor probatorio no ámbito mercantil e administrativo polo importe da subvención concedida, indicando en cada factura o número de unidades, os prezos unitarios destas e o custo total, ou ben unha certificación de Secretaría ou Intervención (ou do persoal competente) acreditativa de que os gastos cuxo detalle figura na conta xustificativa son reais, se aplicaron á finalidade subvencionada e foron aprobados polo órgano competente, quedando os xustificantes correspondentes á disposición da Deputación para o seu exame, se se considera oportuno. b.—Conta xustificativa dos gastos polo importe total do orzamento presentado pola entidade, na que se determinará o custo ou o gasto total da finalidade subvencionada, con detalle das facturas ou documentos con valor probatorio no ámbito mercantil e administrativo, e na que se poña de relevo que os gastos que figuran na conta xustificativa se aplicaron á finalidade para a que foi concedida a axuda. Indicarase que o resto dos xustificantes da conta se encontran no domicilio da entidade beneficiaria á disposición da institución provincial para o seu exame, segundo establece o artigo 24.1. B. d da Ordenanza xeral de subvencións da Deputación de Pontevedra c.—Memoria xustificativa do cumprimento das condicións establecidas na solicitude de subvención, debidamente asinada, na que se indiquen as actividades realizadas e os resultados obtidos d.—Acreditación da divulgación do financiamento da actividade subvencionada por parte do organismo provincial, para o que será necesaria a declaración responsable da persoa representante, acompañada no seu caso de fotografías, carteis ou calquera outro medio probatorio da difusión Logo de vencido o prazo de xustificación sinalado nesta base ou, no seu caso, o establecido na prórroga sen que a entidade beneficiaria presente a documentación xustificativa o Servizo de Igualdade requiriralle que o faga no prazo improrrogable de 15 días. En caso de que a xustificación sexa incompleta ou defectuosa requiriráselle á entidade beneficiaria que corrixa os erros ou defectos observados e/ou que achegue os documentos solicitados nun prazo de 10 días. A falta de presentación da documentación en prazo suporá a perda da subvención, a esixencia do reintegro e as demais responsabilidades previstas na LXS. Para pagar a subvención terase en conta o seguinte: O pagamento da subvención efectuarase por transferencia á conta bancaria indicada polo concello na solicitude. Os gastos que figuren na conta xustificativa serán aboados polas entidades beneficiarias preferiblemente antes da presentación da xustificación da subvención, pero en todo caso no prazo máximo dun mes desde a percepción desta. As entidades beneficiarias destas subvencións teñen as seguintes obrigas: a.—Destinar a subvención ao obxecto concreto para o que fose concedida, executar e acreditar a realización da actuación que fundamenta a concesión da subvención b.—Someterse ás actuacións de comprobación que efectuará o órgano concedente, así como a calquera outra de comprobación e control financeiro que poidan realizar os órganos competentes, achegando canta información lles sexa requirida no exercicio das actuacións anteriores c.—Conservar os documentos xustificativos da aplicación dada aos fondos recibidos, incluídos os documentos electrónicos, en tanto poidan ser obxecto das actuacións de comprobación e control d.—Facer constar, expresamente e de xeito visible en calquera dos medios que se empreguen para a difusión do proxecto ou das actividades, que estas se realizan co financiamento da Deputación, incorporando para iso o logotipo institucional. As normas de imaxe corporativa pódense consultar en comunicacion@depo. gal. e.—Comunicarlle á institución provincial calquera modificación das condicións que se tivese en conta para a concesión da subvención, ademais de facilitar canta información lles sexa requirida relacionada coas actividades e programas subvencionados As axudas concedidas deberán ser devoltas ou reintegradas nos seguintes casos: 1.—Se se obtiveron falseando as condicións requiridas 2.—Se non se aplicaron aos fins para os que foron concedidas 3.—Se a entidade beneficiaria incumpriu as obrigas asumidas e as condicións fixadas nestas bases Estas axudas rexeranse polo establecido nestas bases. Serán de aplicación supletoria as normas da LXS, así como as bases de execución dos orzamentos da Deputación para o ano 2019. As entidades beneficiarias someteranse aos procedementos de control ou auditoría que realice o Servizo de Intervención, polos seus propios medios ou a través de empresas colaboradoras. Como resultado deste procedemento poderase esixir responsabilidade administrativa e quedarán sometidas ás responsabilidades e ao réxime sancionador establecido na LXS. Estas bases reguladoras publicaranse no BOPPO e en https://sede.depo. gal. Por outra parte, de conformidade co previsto nos artigos 17.3. b) e 20.8. a) da LXS, remitirase o texto da convocatoria á Base de Datos Nacional de Subvencións (BDNS) para a súa publicación nela, que será a que lle dea traslado do seu extracto ao BOPPO. Os datos persoais recadados neste procedemento serán obxecto de tratamento pola Deputación de Pontevedra, en calidade de órgano responsable, coa finalidade de xestionar este procedemento, verificar os datos e documentos que a persoa interesada declare na súa solicitude para comprobar a exactitude destes e levar a cabo todas as actuacións administrativas que, no seu caso, deriven. A lexitimación para o tratamento baséase no cumprimento dunha tarefa en interese público ou o exercicio de poderes públicos segundo as normas de rango legal recollidas no apartado “normativa aplicable”, dispoñible na ficha do procedemento en https://sede.depo. gal, e o consentimento explícito das persoas interesadas. Os datos persoais recadados neste procedemento serán obxecto de comunicación ás administracións públicas no exercicio das súas propias competencias ou cando sexa necesario para que a cidadanía poida acceder de forma integral á información relativa a unha materia. As persoas interesadas poderán acceder, rectificar e suprimir os seus datos, así como exercitar outros dereitos ou revogar o consentimento segundo o previsto en https://depo.gal/proteccion-de-datos/exercicio-de-dereitos.Contra estas bases poderase interpoñer un recurso potestativo de reposición perante o mesmo órgano que o ditou, no prazo dun mes a partir do día seguinte ao da súa publicación (artigos 112 e 124 da LPACAP) ou ben, directamente, un recurso contencioso-administrativo perante o Xulgado do Contencioso-Administrativo de Pontevedra, segundo o disposto no artigo 8 da Lei 29/1998, de 13 de xullo, reguladora da xurisdición contencioso-administrativa, no prazo establecido no artigo 46 da citada lei. Todo iso sen prexuízo de que se poida utilizar calquera outro recurso que se estime conveniente. Para o non disposto nesta convocatoria contemplarase o establecido na Ordenanza xeral de subvencións (OXSDEPPO) e nas Bases de execución do Orzamento xeral da Deputación de Pontevedra para o exercicio 2019, na LXS e na demais lexislación de desenvolvemento.